Төрүт дорҕоон – оҕо айдарыгын арыйыыга.

Туманов Виктор Викторович,

«Кэскил» оҕо сааадын

муусукаальнай салайааччыта

Таатта улууһа, Харбалаах

 Мин Харбалаахтааҕы «Кэскил» оҕо уһуйааныгар 11-с сылбын музыкальнай салайааччынан үлэлиибин. Республиканскай “Арылы Кустук” биир ситим бырайыакка киирбиппит 5 сыл буолла. Былырыыҥҥыттан “Эркээйи эргиирэ” бырагыраамманы ылынан “Төрүт дорҕоон – оҕо айдарыгын арыйыыга” бырайыак оҥорон үлэбин саҕалаатым.

*Үлэм сыала:* төрүт дорҕоонунан оҕо сахалыы тыынын сайыннарыы.

*Болдьоҕо:* 3 сыл.

*Толорооччулара:* оҕолор, төрөппүттэр, иитээччилэр, нэһилиэк тэрилтэлэрэ.

*Билиҥҥи кэмҥэ суолтата:* саха омуга кэхтибэтин туһугар оҕолорбут кыра саастарыттан өбүгэ үгэһин утумнаан сахалыы сиэрдээх буола улааталлара олох ирдэбилэ буолла.

*Сабаҕалааһын:* «Төрүт дорҕоон – оҕо айдарыгын арыйыыга» бырайыак олоххо киирдэҕинэ, оҕо кыра сааһыттан сахалыы сиэри-туому иҥэриниэ, саха төрүт культуратын үйэтитиэхтэрэ, саха омук быһыытынан сайдыытыгар олук ууруо.

 «Төрүт дорҕоон – оҕо айдарыгын арыйыыга» бырайыагынан олоҥхо, оһуохай, чабырҕах, дэгэрэҥ, саха төрүт доҕуһуоллуур тэриллэрэ, фольклорнай ансаамбыл курдук хайысхалары хабан былааннаах үлэни саҕалаан эрэбин.

 Бары билэрбит курдук, оһуохай – күҥҥэ, үрүҥ айыыларга сүгүрүйүү, итэҕэлбит ытык-мааны үҥкүүтэ буолар.

 Кистэл буолбатах, билиҥҥи интеренет, түргэн тэтимнээх үйэҕэ оһуохайбыт үҥкүүтэ уоста, умнулла быһыытыйда.

 Ол иһин оҕону кыра сааһыттан оһуохайга умсугутар инниттэн, дьарыкпар, күөмэйи оһуохай ньыматынан сылытыы-распевка киллэрдим. Баяҥҥа доҕуһуоллатан, пол тонунан үрдэтэн, “До” – ттан “Ля”-ҕа диэри.

Холобура маннык:

 Оһуокайдыыр оһуокай,

Эһиэкэйдиир эһиэкэй

Омоҕой оҕонньор саҕаттан

Олохтоммут оонньууну

Оонньуоххайын оҕолоор

Эллэй эһэбит саҕаттан

Этиллибит оонньууну

Этэн-тыынан биэриэҕиҥ.

Оһуокайдыыр оһуокай,

Эһиэкэйдиир эһиэкэй!

 Фортепьяноҕа эбэтэр синтезаторга доҕуһуоллатан эмиэ распевкалатыахха сөп.

 Бу ньыманан, дьарык аайы оҕону распевкалатан ыллаттахха, оһуохай үгэс буолбут киирии тыллары (канон), оҕо долоҕойугар түргэнник уонна дириҥник киирэр эбит.

 Бастаан утаа оһуохайы бэйэм таһаарар буоллахпына, аҕыйах дьарык кэнниттэн биирдиилээн оҕо бэйэтэ ыллыы, этэ үөрэнэр. Оһуохай оонньуубутун оҕо этигэр-хааныгар (геннай информация) иҥэринэ сылдьар буолан, сүрдээҕин сонурҕаан, түргэнник ылынар.

 Сыыйа, олоппоско олорон, раз-два-три-четыре ахсаанынан, хаҥас атахтан саҕалаан барыларын тэҥҥэ үктэннэрэ үөрэтэбин. Атахтарын тэҥнии үөрэннэхтэринэ, оһуохай тылын этиитигэр киирэбит. Бүтэһигэр, төгүрүччү, хоннохтон ылсыһан, күн эргииринэн оһуохайдыы үөрэнэбит.

Оһуохай үҥкүү сатабылыттан биһиги ылар дуоһуйуубут:

* Өйү - санааны сытыылааһын;
* Сөпкө тыына үөрэнии;
* Эти-хааны эрчийии;
* Өбүгэ үтүө үгэһин үйэтитии.

 Күөмэйи оһуохай ньыматынан сылытыы – распевканы улахан бөлөх оҕолоруттан саҕалыахха сөп. Оҕо музыкальнай айдарыга аһылларын, төрүт дорҕоон нөҥүө оҕоҕо сахалыы тыыны сайыннарар, иҥэрэр туһугар, Бэрдьигэстээх маастарыгар биэс күпсүүр сакаастаан, оҥотторон аҕаллыбыт.

 Уол оҕо бытааннык сайдарын, хойутаан саҥара-ыллыы үөрэнэрин учуоттаан, бу сахалыы музыкальнай инструменнары ордук уолаттары кытта туттуохпут дии саныыбын.

 Музыкальнай салайааччы үлэтэ үксүн аһаҕастык көстөр. Хас биирдии оҕо бэйэтин дьоҕуругар сөп түбэһиннэрэн кыттыахтаах, ол кыттарыттан дуоһуйуу ылыахтаах, дьиэтигэр үөрүү кыымын илдьэ барыахтаах. Музыка, ырыа биһиги олохпут аргыстара, киһи бары өттүнэн сайдарыгар көмөлөһөр, эстетичиэскэй, нравственнай иитиигэ улахан оруоллаах.

 Оҕо айдарыга арылларыгар үтүө холобур буолан, ыытыллар араас конкурстарга, тэрээһиннэргэ кыахпынан кытта сатыыбын.

 «Сааскы музыка», «Тааттам» музыкальнай килииптэрбэр иитиллээччилэрим дьоллоох оҕо саастарын үйэтитэн киллэрбитим НВК көмүс фондатыгар киирбититтэн автор быһыытынан киэҥ туттабын. Төрөппүттэр үөрүүлэрэ, махталлара улахан.

 Оҕо айдарыгын үлэбэр таба туһаныым түмүгэр Леня Алексеев Федот Аргунов аатынан Тааттатааҕы оҕо музыкальнай оскуолатыгар баян кылааһыгар, Айсена Кулачикова Дьокуускайдааҕы оҕо Үрдүкү музыкальнай оскуолатыгар, духовой инструменнарга детсад кэнниттэн баҕаран туран, ситиһиилээхтик үөрэнэ сылдьаллара элбэҕи этэр.

Туһаныллыбыт литература:

1. Чахов Александр Иванович / Саха былыргы музыкальнай инструменнара / А. И. Чахов. – Дь.: Бичик, 1993. - 74 с.
2. Чахов Александр Иванович / Өбүгэлэрбит музыкаларын төрүт дорҕоонноро / А. И. Чахов. – Дь.: Көмүөл, 2012. - 134 с.
3. Петров Н. Е. / Сахалар саҥарар музыканы сайыннарар кыахтаахпыт/ Петров Н. Е.; Саха республикатын культуратын министерствота, Ветераннар республикатааҕы «Оһуокай» обществолара. – Дь.: 1995. - 32 с.
4. Уран тыл / (хомуйан оҥордулар: Аммосова М.П., Слепцова Э.В., Охотина Е.К., Ядрихинская Е.Н.). – Дьокуускай : РИО медиа-холдинга, 2015. -72 с.
5. СЭДИП технология в дошкольной организации: (из опыта работы сетевого образовательного объединения «Арылы кустук» Республики Саха (Якутия)/Чехордуна Е.П., Сивцева И.А., Ефимова Д.Г. –Ытык-Кюель: «Таатта» хаһыат редакцията, 2019/-64c.